પત્નીના અવસાન બાદ પોતાના દીકરા સાથે મુંબઈથી દૂર એક ગામડામાં આવીને વસી ગયેલા એન્કાઉન્ટર સ્પેશ્યલિસ્ટ સાધુ આગાશે (નાના પાટેકર)ને હવે પોલીસ-ફોર્સમાં પાછા ફરવાનો કોઈ ઇરાદો નથી, પરંતુ મુંબઈમાં ગૅન્ગસ્ટરોનો ઉત્પાત એટલો વધી જાય છે કે મુખ્ય પ્રધાન અન્નાસાહેબ (દિલીપ પ્રભાવળકર) અને હોમ-મિનિસ્ટર જનાદર્‍ન જાગીરદાર (વિક્રમ ગોખલે) નાના પાટેકરને ફરી પાછો મુંબઈ તેડાવે છે. તેની આગેવાની હેઠળ ફરી પાછી એન્કાઉન્ટર-સ્ક્વૉડ શરૂ કરવામાં આવે છે. ધડાધડ ઢીમ ઢળે છે, પરંતુ લોહીનો રેલો પોતાના સુધી પહોંચ્યા બાદ નાના પાટેકરને સમજાય છે કે તે પોતે અભિમન્યુની જેમ ચક્રવ્યૂહમાં ફસાઈ ગયો છે.